Kamn Ismail

Haji Kamarudin bin Ismail (8 Februari 1956 – 8 Disember 2019)  merupakan seorang pengarah animasi, penulis, juruanimasi, dan pelukis komik Malaysia. Beliau terkenal sebagai pengarahan siri animasi Usop Sontorian (1993–1997) bersama kartunis Ujang, siri animasi terbitan Kharisma Pictures dan beliau juga merupakan pencipta watak dan pengarah animasi adiwira  Keluang Man (1997–2001). Beliau juga diiktiraf sebagai pelopor siri animasi dan animasi digital TV pertama di Malaysia.

Biografi
Beliau dilahirkan pada 8 Februari 1956 di Pengkalan Balak, Melaka dan dibesarkan di Kuala Lumpur. Beliau bersekolah di peringkat rendah dan menengah di Methodist Boys School Sentul. Selepas tamat persekolahan, beliau memulakan kerjaya sebagai pelukis.

Beliau bekerja dengan sebuah studio animasi England, MacLean & Company, yang pada ketika itu sedang menjalankan penggambaran filem di Malaysia. Beliau menjadi pelukis skenik di studio itu dan filem yang dihasilkan adalah filem Paper Tiger (1975) arahan Ken Annakin. 

Beliau seterusnya bekerja sebagai kerani di Keretapi Tanah Melayu sehingga bersara dan (KTM) telah diswastakan pada tahun 1992. Kamn Ismail memulakan kerjaya animasi bersama Dato' Mohd Othman Yusof dan Micheal Lum menerbitkan siri animasi pertama negara, Usop Sontorian, yang mana beliau berkhidmat sebagai pengarah. Pada tahun 1996 beliau mewakili deligasi Malaysia ke festival animasi di Hiroshima dan memberi taklimat tentang animasi Malaysia dan menayangkan animasi Usop Sontorian Episod Rakit.

Beliau seterusnya mencipta watak dan mengarahkan siri animasi adiwira Keluang Man terbitan beliau bersama UAS Communications Studios Sdn bhd. Beliau merupakan pemegang sijil hak cipta cerita asal siri animasi dan juga Cap Dagangan (TM) Keluang Man.

Pada tahun 2002, Beliau kemudiannya menubuhkan syarikat animasinya sendiri, Quest Animation (m) Sdn. Bhd yang mana Kamn Ismail adalah pemilik dan Pengarah Urusan syarikat yang telah menghasilkan beratus episod siri animasi dan IP animasi lain

Pada tahun 2012 Kamn Ismail dan rakan kartunis lain telah di anugerahkan Tokoh Penggiat Kartun Malaysia 2012. Manakala pada 1 April 2018, Rumah Kartun dan Komik Malaysia (RKKM) bersama Persatuan Animasi Malaysia ANIMAS menobatkan beliau sebagai Tokoh Penglipurlara Animasi Malaysia pada malam anugerah kartunis dan hari kartunis 2018 di Muzium Negara.

Kematian
Beliau telah meninggal dunia di Pusat Perubatan Universiti Malaya, Kuala Lumpur pada 8 Disember 2019 jam 4:15 petang. Beliau meninggalkan balu, Hadidah Mohammed dan 4 anak serta 5 cucu.

Legasi
Pada 8 Februari 2023, Google Doodle telah membuat penghormatan dan tribute kepada beliau sempena hari lahir beliau yang ke 67.

Syarikat animasi beliau Quest Animation Sdn Bhd kini telah diuruskan oleh anak dan menantu beliau di bawah nama Quest Studio

Filemografi

Rujukan

Pautan luar
 

Kelahiran 1956
Kematian 2019
Orang Malaysia berketurunan Melayu
Muslim Malaysia
Orang dari Melaka
Pengarah televisyen Malaysia
Pelakon suara Malaysia
Juruanimasi Malaysia
Kematian akibat serangan jantung